महाभारत का एक प्रसंग है। गुरु द्रोणाचार्य कौरवों और पांडवों को अस्त्र-शस्त्र की शिक्षा देते थे। उनका बेटा अश्वत्थामा भी शिक्षा ले रहा था। वह चाहते थे कि उनका बेटा अस्त्र-शस्त्र की विद्या में राजकुमारों से आगे रहे। वह राजकुमारों को कुछ समय के लिए बाहर भेज देते और अश्वत्थामा को नई विद्या सिखाते थे। मगर अर्जुन इन सबसे अनजान अपनी साधना में लगे थे। एक रात सब भोजन कर रहे थे कि हवा का एक झोंका आया और दीपक बुझ गया। अर्जुन ने देखा कि अंधेरे में हाथ हर बार थाली के भोजन पर ही पड़ता था और निवाला भी मुंह के भीतर ही जाता था। उसने सोचा कि ऐसा हमारे अभ्यास के कारण ही होता है। दूसरे दिन से अर्जुन ने रात के अंधेरे में चुपचाप बाण चलाने का अभ्यास शुरू कर दिया।